Pasiūlymas TARYBOS SPRENDIMAS dėl Europos Sąjungos pozicijos AKR ir ES Ministrų Taryboje dėl investicijų finansavimo sąlygų peržiūros (AKR ir EB partnerystės susitarimo II priedo 1 skyrius) /* COM/2012/0113 final - 2012/0052 (NLE) */





AIŠKINAMASIS MEMORANDUMAS Partnerystės susitarime tarp Afrikos, Karibų jūros ir Ramiojo vandenyno grupės valstybių ir Europos bendrijos bei jos valstybių narių, pasirašytame 2000 m. birželio 23 d. Kotonu[1], numatyta, kad AKR investicinę priemonę sudaro ištekliai, valdomi kaip apyvartinis fondas, ir dotacijos palūkanų subsidijų finansavimo forma. Taip pat numatyta, kad iki 10 % pastarojo biudžeto gali būti naudojama su projektu susijusiai techninei pagalbai AKR šalyse remti (AKR ir EB partnerystės susitarimo 1 skyriaus 1 straipsnio 3 dalis ir 2 straipsnio 9 dalis). Šalims partnerėms ir investuotojams teikiant su projektu susijusią techninę pagalbą, jiems padedama geriau rengti ir prižiūrėti investicinius projektus, gerinti investicijų kokybę ir poveikį, taip pat stiprinti vietinių parnerių valdymo gebėjimus vidutiniu ir ilguoju laikotarpiu. Kaip numatyta AKR ir EB partnerystės susitarimo II priedo 1 skyriaus 6b straipsnyje, 2010 m. atliktas nepriklausomas tarpinis 2003–2009 m. vertinimas. Kad vertinimas būtų išsamus, taip pat nagrinėtos Europos investicinio banko (EIB) iš nuosavų išteklių vykdytos operacijos. Vertinime padaryta išvada, kad techninė pagalba duoda papildomos naudos visoms EIB operacijoms, ypač investicinei priemonei, ir padeda stiprinti finansų tarpininkų valdymo praktiką. Tačiau taip pat pažymėta, kad dabartinis techninės pagalbos biudžetas per mažas, ir EIB rekomenduota plėtoti techninės pagalbos finansavimo iš papildomų dotacijų mechanizmus bei taikyti kitas jo valdomas priemones, pavyzdžiui, teikti paskolas ir vykdyti investicijas į nuosavą kapitalą. Šiai rekomendacijai pritarė Europos Komisija ir EIB. Taigi, pasiūlymu siekiama sudaryti sąlygas, kad EIB operacijos, vykdomos pagal investicinę priemonę ir iš nuosavų išteklių, būtų ir toliau finansuojamos su projektu susijusios techninės pagalbos lėšomis dabartinio finansinio protokolo (10-ojo Europos plėtros fondo) vykdymo laikotarpiu ir vėliau. Pagal Kotonu susitarimo 100 straipsnį II priedas gali būti peržiūrėtas AKR ir ES Ministrų Tarybos sprendimu. Siūlomo sprendimo tikslas – nuo 10 iki 15 % padidinti palūkanų subsidijų biudžeto dalį, kuri gali būti naudojama su projektu susijusiai techninei pagalbai stiprinti, kaip nustatyta AKR ir EB partnerystės susitarimo II priedo 1 skyriaus 1 straipsnio 3 dalyje ir 2 straipsnio 9 dalyje. Primenama, kad ši procentinė dalis laikoma riba. Komisija Tarybai siūlo priimti pridedamą sprendimą. 2012/0052 (NLE) Pasiūlymas TARYBOS SPRENDIMAS dėl Europos Sąjungos pozicijos AKR ir ES Ministrų Taryboje dėl investicijų finansavimo sąlygų peržiūros (AKR ir EB partnerystės susitarimo II priedo 1 skyrius) EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 209 straipsnio 2 dalį kartu su 218 straipsnio 9 dalimi, atsižvelgdama į Afrikos, Karibų jūros ir Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu[2] (toliau – AKR ir EB partnerystės susitarimas), atsižvelgdama į Komisijos pasiūlymą, kadangi: (1) AKR ir EB partnerystės susitarimo 100 straipsnyje nustatyta, kad Susitarimo Ia, Ib, II, III, IV ir VI priedus gali taisyti, peržiūrėti ir (arba) iš dalies keisti AKR ir ES Ministrų Taryba, remdamasi AKR ir ES bendradarbiavimo dėl plėtros finansavimo komiteto rekomendacija; (2) pagal AKR ir EB partnerystės susitarimo II priedo 1 skyriaus 6b straipsnį atliktas EIB investicinės priemonės ir nuosavų išteklių naudojimo AKR regione tarpinis vertinimas. Vertinime, be kita ko, rekomenduota techninę pagalbą finansuoti iš papildomų dotacijų; (3) atsižvelgiant į tarpinio vertinimo rezultatus, siūlomos AKR ir EB partnerystės susitarimo II priedo peržiūros tikslas – nuo 10 iki 15 % padidinti palūkanų subsidijų biudžeto dalį, kuri gali būti naudojama su projektu susijusiai techninei pagalbai teikti, kaip nustatyta AKR ir EB partnerystės susitarimo II priedo 1 skyriaus 1 straipsnio 3 dalyje ir 2 straipsnio 9 dalyje, PRIĖMĖ ŠĮ SPRENDIMĄ: 1 straipsnis Europos Sąjungos pozicija AKR ir ES Ministrų Taryboje dėl AKR ir EB partnerystės susitarimo II priedo peržiūros grindžiama pridedamu AKR ir ES Ministrų Tarybos sprendimo projektu. 2 straipsnis Priimtas AKR ir ES ministrų tarybos sprendimas skelbiamas Europos Sąjungos oficialiajame leidinyje. Priimta Briuselyje, 2012 03 19 Tarybos vardu Pirmininkas PRIEDAS Projektas AKR ir ES MINISTRŲ TARYBOS SPRENDIMAS dėl investicijų finansavimo sąlygų peržiūros (AKR ir EB partnerystės susitarimo II priedo 1 skyrius) AKR IR ES MINISTRŲ TARYBA, atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu[3], su pakeitimais, padarytais 2005 m. birželio 25 d. Liuksemburge[4] ir 2010 m. birželio 22 d. Uagadugu[5] (toliau – AKR ir EB partnerystės susitarimas), ypač į jo 100 straipsnį, kadangi: (1) pagal AKR ir EB partnerystės susitarimo II priedo 1 skyriaus 6b straipsnį atliktas EIB investicinės priemonės ir nuosavų išteklių naudojimo AKR regione tarpinis vertinimas. Vertinime, be kita ko, rekomenduota techninę pagalbą finansuoti iš papildomų dotacijų; (2) atsižvelgiant į tarpinio vertinimo rezultatus, siūlomos AKR ir EB partnerystės susitarimo II priedo peržiūros tikslas – nuo 10 iki 15 % padidinti palūkanų subsidijų biudžeto dalį, kuri gali būti naudojama su projektu susijusiai techninei pagalbai teikti, kaip nustatyta AKR ir EB partnerystės susitarimo II priedo 1 skyriaus 1 straipsnio 3 dalyje ir 2 straipsnio 9 dalyje, NUSPRENDĖ: 1 straipsnis AKR ir EB partnerystės susitarimo II priedo 1 skyrius iš dalies keičiamas taip: 1. 1 straipsnio 3 dalis pakeičiama taip: „Palūkanų subsidijos gali būti kapitalizuojamos arba naudojamos dotacijų forma. Palūkanų subsidijos suma, apskaičiuota pagal jos vertę paskolos išmokėjimo metu, įskaitoma į palūkanų subsidijos išteklius, nurodytus Ib priedo 2 dalies c punkte, ir sumokama tiesiogiai Bankui. Su projektu susijusiai techninei pagalbai AKR valstybėse stiprinti taip pat galima naudoti iki 15 % palūkanų subsidijų išteklių.“ 2. 2 straipsnio 9 dalis pakeičiama taip: „Palūkanų subsidijos gali būti kapitalizuojamos arba naudojamos dotacijų forma. Su projektu susijusiai techninei pagalbai AKR valstybėse stiprinti taip pat galima naudoti iki 15 % palūkanų subsidijų išteklių.“ 2 straipsnis Šis sprendimas įsigalioja jo priėmimo dieną. Priimta […] […] AKR ir ES Ministrų Tarybos vardu Pirmininkas [1] OL L 317, 2000 12 15, p. 3. Susitarimas su pakeitimais, padarytais 2005 m. birželio 25 d. Liuksemburge pasirašytu susitarimu (OL L 287, 2005 10 28, p. 4) ir 2010 m. birželio 22 d. Uagadugu pasirašytu susitarimu (OL L 287, 2010 11 4, p. 3). [2] OL L 317, 2000 12 15, p. 3. Susitarimas su pakeitimais, padarytais 2005 m. birželio 25 d. Liuksemburge pasirašytu susitarimu (OL L 287, 2005 10 28, p. 4) ir 2010 m. birželio 22 d. Uagadugu pasirašytu susitarimu (OL L 287, 2010 11 4, p. 3). [3] OL L 317, 2000 12 15, p. 3. Susitarimas su pataisymais OL L 385, 2004 12 29, p. 88. [4] OL L 209, 2005 8 11, p. 27. [5] OL L 287, 2010 11 4, p. 3.